《都下喜见八叔父》
宋代·黄庭坚

一别七冬夏，几书通置邮。
冥鸿难借问，江鲤多沈浮。
心因梦想去，迹为山川留。
叔趋丹凤阙，身向卧龙洲。
邂逅入关马，同时解辔秋。
别後事万端，向来身百忧。
咨嗟旧田园，恸哭新松楸。
稍询耆旧间，太半归山丘。
小儿携妇子，襁褓皆裹头。
青灯照逆旅，呼酒濯乱愁。
破啼为笑语，霜夜尽更筹。
岁寒叔旧节，况又高春秋。
老松心更概，绿竹气和柔。
言如不出口，体若不胜裘。
德音润九里，政事无全牛。
诗成戏笔墨，清甚韦苏州。
篆籀有志气，当於古人求。
自悲闻道晚，涉世如虚舟。
虽无触物意，傥亦遭骂咻。
稍窥性命学，未穷言行尤。
息心待自信，渺如大河流。
堤防小不密，一决败数州。
安得心服礼，不见为疮疣。
荆鸡变化材，鹄卵滞阴幽。
愿因啄抱力，浩荡碧云游。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。